De har planlagt monteringen lenge. Det er, som prosjektleder Ståle Liland i NCC sier det, «sabla trangt» i krysset. Stålbuen kom til Birkelandskrysset i fem deler, og ble sveiset sammen til to deler der.

De to delene i rent stål veier henholdsvis 30 og 55 tonn.

– Egentlig er den ikke spesielt tung, men den er vanvittig smekker. Buen er lang og tynn, og vi måtte ha plass rundt oss før vi skulle montere den.

500 tung mobilkran

NCC brukte en 500 tonns mobilkran, som er blant de større mobile kranene som eksisterer. Buen måtte løftes 35 meter over bakken.

Første seksjon på over 30 tonn ble heist på plass i går formiddag. Del to, den største seksjonen på 55 tonn måtte først settes på kant før den ble heist opp i morgentimene i dag.

– Klokken ni var de montert sammen, sier Liland.

Stålbuen skal bære hele betongbroen, som har to kjøreretninger for Bybanen samt gang og sykkelvei hver retning. Bæreevnen er på over 100 tonn.

– Betongbroen henger i stålstag på buen. Den er et blikkfang, ja, et monument. Bybanekontoret har her ikke valgt å gå for det enkle, men å få til en flott konstruksjon. Når alt er klappet og klart, og vi får sett helheten i det blir dette virkelig en flott bro, sier Liland.

De hadde tenkt å gjøre alt klart på lørdag, en festeanordning oppførte seg litt annerledes enn de hadde tenkt.

– Vi omarbeidet den for å være på den sikre siden, fortalte prosjektleder Geir Markus ved Bybanen Utbygging lørdag kveld.

55 tonn i luften

Prosjektlederen sier at det ikke akkurat var kjedelig å se den enorme konstruksjonen henge i luften.

– Det er spennende og tilfredsstillende å se den løftes på plass, selv om vi har sett tegningene lenge, og visste noenlunde hvordan det ville bli når buen kom på plass.

Prosjektlederen sier hele krysset vil være ganske ferdig «midt utpå høsten», og at den mest tidkrevende delen av utbyggingen er parkeringshuset.

– Hvordan endres trafikken når broen er på plass?

– Nå blir det bare bedre og bedre. Det har jo vært utfordringer, og jeg vil berømme trafikanter og naboer, som har vært veldig tålmodige. Når Ytrebygdsveien åpner, og vi fjerner forskaling og reisverk ved broen, da er vi over kneiken trafikalt sett, lover han.